  Майя Бывальцева «Кышкыттэмлыко но ӟечлыко сюресъёс» ӵектос улсын торгъёсын шыръям коньдон чотын Удмуртилы сюресъёслэсь ватсаса куинь люкетъёссэс тупатъяны лэзизы. 21-тӥ пӧсьтолэзе журналистъёслы со сярысь вераз элькунысь транспортъя но сюрес возёсъя министрлэсь ужзэ быдэсъясь Алексей Горбачёв. «Ижкар агломерацияя торгъёс вал. 162 миллион манет шыръямы. Ми Москвае ветлыса сое утӥмы. Озьы куинь урамъёсын ватсаса ужъёс быдэстэмын луозы. Со Пушкинской урам, Удмуртской урам но Широкий пролка», — валэктӥз удысэтлэн кивалтӥсез. Тодэ вайытом, 2017-тӥ арын Ижкарысь сюресъёслэн 32 люкетъёсаз ужъёсты нуыны чакламын вал. Но аукционъёсын 162 миллион манет пала шыръяны луиз. Со чотын куинь люкетъёсты тупатъяны ӵектӥзы: Удмуртской урамысь (Октябрьлы 10 ар урамысен Буммашевской урамозь), Пушкинской урамысь (Октябрьлы 10 ар урамысен Холмогоров урамозь но Ленин урамысен Широкий пролкаозь) но Широкий пролкаын (Коммунаров урамысен М. Горький урамозь). Али муниципалитет подрядчикез быръёнъя торгъёс ортчытыны но 30-тӥ куарусёнозь вань ужъёсты быдэстыны кулэ. Кызьы пусйиз Алексей Горбачёв, вань эсэплыкъёсты чакласа, асфальтобетонэз 2–3 арняскын вӧлдыны луоз. Тегъёс: Ижкар Удмуртия сюресъёс тупатъянужъёс  